Document ID: 32011R1211

KOMISIJOS ĮGYVENDINIMO REGLAMENTAS (ES) Nr. 1211/2011
2011 m. lapkričio 23 d.
dėl tam tikrų 2011 m. žvejybos pastangų sumažinimo atsižvelgiant į praėjusiais metais kai kurių valstybių narių viršytas žvejybos kvotas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 20 d. Tarybos reglamentą (EB) Nr. 1224/2009 (1), nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006, ypač į jo 106 straipsnio 1 dalį,
kadangi:
(1)
2004 m. liepos 19 d. Tarybos reglamentu (EB) Nr. 1415/2004, nustatančiu didžiausias metines žvejybos pastangas tam tikroms žvejybos zonoms ir žvejybos rūšims (2), nustatomos didžiausios tam tikrų rūšių žuvų žvejybos tam tikruose žvejybos rajonuose, visų pirma šukuočių žvejybos kai kuriuose Airijos rajonuose, galimybės;
(2)
2008 m. gruodžio 18 d. Tarybos reglamentu (EB) Nr. 1342/2008, nustatančiu menkių išteklių ir šių išteklių žvejybos būdų daugiametį planą ir panaikinančiu Reglamentą (EB) Nr. 423/2004 (3), nustatomi keturių menkių išteklių žvejybos kai kuriuose geografiniuose rajonuose pastangų apribojimai;
(3)
2010 m. sausio 14 d. Tarybos reglamentu (ES) Nr. 23/2010, kuriuo 2010 metams nustatomos tam tikrų žuvų išteklių ir žuvų išteklių grupių žvejybos galimybės, taikomos ES vandenyse ir ES laivams vandenyse, kuriuose reikalaujama nustatyti sužvejojamo žuvų kiekio apribojimus, ir iš dalies keičiami reglamentai (EB) Nr. 1359/2008, (EB) Nr. 754/2009, (EB) Nr. 1226/2009 bei (EB) Nr. 1287/2009 (4), nustatomos didžiausios leidžiamos žvejybos pastangos 2010 metams;
(4)
2011 m. sausio 18 d. Tarybos reglamentu (ES) Nr. 57/2011, kuriuo 2011 metams nustatomos tam tikrų žuvų išteklių ir žuvų išteklių grupių žvejybos galimybės, taikomos ES vandenyse žvejojantiems laivams ir kai kuriuose ES nepriklausančiuose vandenyse žvejojantiems ES laivams (5), nustatomos didžiausios leidžiamos žvejybos pastangos 2011 metams;
(5)
pagal Tarybos reglamento (EB) Nr. 1224/2009 106 straipsnio 1 dalį, kai Komisija nustato, kad valstybė narė viršijo jai skirtas žvejybos pastangas, ji atlieka išskaitymus iš tos valstybės narės būsimų žvejybos pastangų;
(6)
Tarybos reglamento (EB) Nr. 1224/2009 106 straipsnio 2 dalimi nustatomi tokių Komisijos atliekamų išskaitymų atlikimo kriterijai ir sąlygos;
(7)
tam tikros valstybės narės viršijo 2010 metams joms skirtas žvejybos pastangas; todėl tikslinga išskaičiuoti atitinkamą kiekį iš toms valstybėms narėms skirtų 2011 m. žvejybos pastangų,
PRIĖMĖ ŠĮ REGLAMENTĄ:
1 straipsnis
Kai kurių valstybių narių 2011 m. didžiausios leidžiamos žvejybos pastangos, nustatytos Tarybos reglamentu (ES) Nr. 57/2011, o kai kuriems žvejybos rajonams ir žuvų rūšims - Tarybos reglamentu (EB) Nr. 1415/2004, sumažinamos, kaip nustatyta priede.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. lapkričio 23 d.

Labels: 11
18
6
20